കടല് മത്സ്യവിപണിയോടൊപ്പം ഉള്നാടന് മത്സ്യ ഉല്പാദനവും പ്രോത്സാഹിപ്പിക്കും: ഫിഷറീസ് മന്ത്രി കാസര്ഗോഡ്: എല്ലാ ജലാശയങ്ങളിലും മത്സ്യകൃഷിയെന്നതാണ് സര്ക്കാറിന്റെ ലക്ഷ്യമെന്ന് ഫിഷറീസ് വകുപ്പ് മന്ത്രി സജി ചെറിയാന് കാഞ്ഞങ്ങാട് ഗസ്റ്റ് ഹൗസില് വാര്ത്താ സമ്മേളനത്തില് പറഞ്ഞു. അഞ്ചു കോടി മസ്യ കുഞ്ഞുങ്ങളെയാണ് കേരളത്തില് ഉല്പ്പാദിപ്പിക്കുന്നത്. ഇത് അഞ്ചു വര്ഷത്തിനകം 12 കോടിയാകും. വരാല്, കരിമീന് പോലുള്ള നാടന് മത്സ്യകുഞ്ഞുങ്ങളെ ഉല്പ്പാദിപ്പിക്കും. ബയോഫ്ളോക് കര്ഷകര്ക്ക് സര്ക്കാര് മത്സ്യ കുഞ്ഞുങ്ങളെ കൊടുക്കും. മത്സ്യം സര്ക്കാര് മാര്ക്കറ്റ് ചെയ്യും. മത്സ്യഫെഡ് ഫിഷ്സ്റ്റാള് 100ല് നിന്ന് 200 ആക്കും. തീരദേശ വികസന കോര്പറേഷന് എല്ലാ ജില്ലകളിലും രണ്ട് സീ റസ്റ്ററന്റുകള് വീതം ആരംഭിക്കും. ഗ്രാമീണ മേഖലയില് ചെറിയ റസ്റ്റോറന്റുകള് ആരംഭിക്കും. കടല് മത്സ്യവിപണിയോടൊപ്പം ഉള്നാടന് മത്സ്യ ഉല്പ്പാദനവും പ്രോത്സാഹിപ്പിക്കും. കേരളത്തിലെ എല്ലാ ജലാശയങ്ങളുടേയും കണക്കെടുക്കുമെന്നും മത്സ്യ ഉല്പാദന സഹകരണ സംഘങ്ങളെ സാമ്ബത്തികമായി ശക്തമാക്കുമെന്നും മന്ത്രി പറഞ്ഞു.